РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/81**-**16

22. фебруар 2016. године

Б е о г р а д

ЗАПИСНИК

37. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 22. ФЕБРУАРА 2016. ГОДИНЕ

Седница је почела у 9,00 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Бранислав Блажић, прим. др Нинослав Гирић, др Предраг Мијатовић, проф. др Милета Поскурица, проф. др Милан Кнежевић, мр. др Љубица Мрдаковић Тодоровић, др Весна Ракоњац, др Радослав Јовић, Анамарија Вичек, мр сци. мед. др Дарко Лакетић, др Милан Латковић, проф. др Душан Милисављевић, Милена Ћорилић и др Љиљана Косорић.

Седници нису присуствовали чланови Одбора: др Александар Радојевић и Срђан Кружевић, као ни њихови заменици.

Поред чланова Одбора седници су присуствовали народни посланици: Мирјана Драгаш и др Aлександар Перановић.

Седници су присуствовали ипредставнициМинистарства здравља: државни секретар доц. др Ференц Вицко, помоћник министра у Сектору за инспекцијске послове прим. др Зоран Панајотовић, помоћник министра у Сектору за за јавно здравље и програмску здравствену заштиту др Весна Књегињић, руководилац Групе за јавно здравље др Снежана Пантић Аксентијевић, самостални саветник Фетија Омерагић, помоћник министра у Сектору за инспекцијске послове др Нада Милић, председник Радне групе за израду Предлога закона о јавном здрављу проф. др Весна Бјеговић и представник Републичке стручне комисије за заштиту становништва од заразних болести доц. др Горан Стевановић; представници Републичког фонда за здравствено осигурање: помоћник директора Сектора за здравствено осигурање и правне послове Весна Станишић и начелница Одељења за здравствено осигурање и нормативну делатност Драгана Јевремовић; директор Института за јавно здравље Србије "Др Милан Јовановић Батут" др сци. мед. Драган Илић и директор Института за имунологију и вирусологију "Торлак" др Вера Стојиљковић.

На предлог председнице Одбора, једногласно, усвојен је следећи:

Д н е в н и р е д

1. Разматрање Предлога закона о јавном здрављу, који је поднела Влада, у начелу;
2. Разматрање Предлога закона о заштити становништва од заразних болести, који је поднела Влада, у начелу;
3. Разно.

Пре преласка на разматрање утврђеног дневног реда, једногласно је прихваћен предлог председнице Одбора проф. др Славица Ђукић Дејановић да се о првој и другој тачки дневог реда води заједнички начелни претрес, сагласно члану 76. Пословника Народне скупштине и усвојен је, без примедаба, Записник 36. седнице Одбора, којa je одржана 28. јануара 2016. године.

Прва и друга тачка дневног реда: Разматрање Предлога закона о јавном здрављу, који је поднела Влада, у начелу; Разматрање Предлога закона о заштити становништва од заразних болести, који је поднела Влада, у начелу.

Председница Одбора проф. др Славица Ђукић Дејановић, подсетила је да су предложени закони у скупштинској процедури од 20. фебруара 2016. године, да се разматрају по хитном поступку, те да сходно томе амандмане на исте треба поднети до почетка начелног претреса тих предлога закона. Истакла је да је доношење ових закона неопходно и због међународно преузетих обавеза, као што је Споразум о стабилизацији и придруживању између Европске уније и Републике Србије, као и ради усклађивања нашег законодавства са правом Европске уније. Потом је сагласно члану 79. Пословника Народне скупштине, отворила расправу у начелу.

Државни секретар у Министарству здравља доц. др Ференц Вицко, доношење Закона о јавном здрављу оцењује као најбољи начин за свеобухватно уређивање ове области, имајући у виду да су од дана ступања на снагу важећег закона, 9. септембра 2009. године, усвојени нови јавноздравствени документи у Европи и свету које би требало да следи и Република Србија. Подсетио је да су земље чланице Светске здравствене организације за регион Европе, међу којима и Република Србија, на Малти 11. септембра 2012. године усвојиле политику „Здравље 2020“ са идејом да се здравље заступа у свим политикама. Истим поводом, 13. септембра 2013. године је усвојен акциони план са 10 области деловања у јавном здрављу, којим су први пут дефинисане јавноздравствене функције/области за Европу. Активности институција Европске уније текле су у истом смеру, па је 11. марта 2014. године усвојен нови програм ЕУ за активности у области здравља од 2014. до 2020. године. Такође, Уједињене нације су 25. септембра 2015. године усвојиле Резолуцију о Циљевима одрживог развоја до 2030. године, којом су значајно препознате надлежности у области јавног здравља. Као најважнији разлог за доношење новог закона је навео чињеницу да је област јавног здравља уређена прописима чије је спровођење у надлежности више министарстава, те неопходност усклађивања десет препознатих кључних области деловања јавног здравља са препорукама Регионалне канцеларије Светске здравствене организације за Европу. Подсетио је да је усаглашавање са прописима ЕУ у области јавног здравља у Србији започето доношењем Стратегије јавног здравља, која је усвојена 17. марта 2009. године и Закона о јавном здрављу, који је ступио на снагу 9. септембра 2009. године. Нова стратегија „Здрави људи, здравље у свим политикама: Стратегија јавног здравља у Републици Србији 2016 – 2025“ предложена је у складу са затеченом ситуацијом и међународним документима, у којима је препозната обавеза доношења Закона о јавном здрављу.

Изради Закона о заштити становништва од заразних болести приступило се имајући у виду да је од 2004. године до доношења новог закона 2015. године прошло више од десет година и чињеницу да је у том периоду дошло до развоја здравствене заштите и потребе за усклађивањем националног законодавства са европским прописима, односно Међународним здравственим правилником, другим међународним актима и препорукама Светске здравствене организације и Европске уније. Новим законом прописане су опште, посебне, ванредне и друге мере за заштиту становништва од заразних болести, те обавезе здравствених установа, правних лица, надлежних државних органа, локалне самоуправе, приватне праксе, предузетника, здравствених радника и грађана у предузимању мера за спречавање и сузбијање заразних болести, као и обавезе утврђене Међународним здравственим правилником (МЗП) и другим међународним актима. Новим законским решењем прописано је да ће Завод за јавно здравље основан за територију Републике размењивати информације са Светском здравственом организацијом у ситуацији ванредног догађаја, да ће вршити потврђивање случаја у СЗО и да ће доносити План активности у примени МЗП у сарадњи са другим министарствима. Истакао је да се доношењем овог закона обезбеђује висок ниво заштите живота и здравља људи, кроз јасније утврђене мере права, обавезе и одговорности субјеката у спровођењу, сузбијању и искорењивању заразних болести. Затим, прописано је да спровођење мера заштите становништва од заразних болести има приоритет у односу на спровођење осталих мера у области здравствене заштите; уграђена је одредба о обавезној имунизацији, а у случају епидемије заразне болести и обавезна ванредна имунизација. На крају излагања, поменуо је да ће се у року од 12 месеци од дана ступања на снагу овог закона донети подзаконски акти којима ће се ближе уредити област заштите становништва од заразних болести и додао да се овим законом постиже највиши могући степен заштите становништва од заразних болести.

У дискусији поводом ових тачака дневног реда, учествовали су: проф. др Весна Бјеговић, прим. др Зоран Панајотовић, др Весна Ракоњац, проф. др Душан Милисављевић, мр сци. мед. др Дарко Лакетић и проф. др Славица Ђукић Дејановић.

Др Весна Ракоњац се осврнула на одредбе Предлога закона о јавном здрављу којима се регулише спровођење јавног здравља у области животне и радне средине и изнела став да у ове активности, поред Института за медицину рада и завода за здравствену заштиту радника, треба поново укључити заводе за јавно здравље, имајући у виду да они поседују високо стручан кадар који адекватно може да пружи ове услуге. Занима је да ли ће се новим законским решењима санитарној инспекцији вратити надлежности над контролом здравствене исправности животних намирница у објектима широке примене, као и то да ли ће она вршити контролу санитарних књижица у угоститељским објектима. У вези са прописаним финансирањем јавног здравља, између осталог, продајом услуга и производа у систему јавног здравља, занима је да ли ће заводи за јавно здравље тим средствима моћи да награде своје запослене који раде на терену и нису плаћени за тај прековремени рад.

Проф. др Весна Бјеговић, председник Радне групе за израду Предлога закона о јавном здрављу, дели став да се заводи за јавно здравље последњих година налазе у неравноправном положају у односу на остале установе које се налазе у мрежи здравствених установа. Наиме, они су препуштени законима тржишта и принуђени су да из властитих средстава плаћају своје текуће оперативне трошкове. Напоменула је да су ови заводи раније били надлежни за спровођење јавног здравља у области радне околине и здравља радно активног становништва, али и то да би враћање те надлежности у овом тренутку захтевало огромне напоре. Међутим, слаже се да то питање треба размотрити и можда кроз амандмане понудити као поновно решење. Као позитивно у Закону о јавном здрављу је истакла регулисање услуга обезбеђивања здравствене исправности воде и ваздуха, које више нису препуштене тржишту и додала да ће многа питања бити детаљније регулисана подзаконским актима, који ће се донети у року од годину дана од дана ступања на снагу овог закона.

Проф. др Душан Милисављевић је изразио незадовољство начином вођења и сазивања седнице. Сматра да се обједињавањем 14 тачака дневног реда на пленарној седници и подношењем ова два нова закона из области здравства по хитном поступку, онемогућава квалитетна и конструктивна расправа о истим, као и то да о предложеним законским решењима превасходно треба чути мишљење људи из струке.

Председница Одбора проф. др Славица Ђукић Дејановић, сугерисала је да све предлоге за унапређење предложених законских решења треба понудити кроз амандмане. Изразила је неслагање са претходним ставом да се ова два закона доносе на брзину, с обзиром на то да су све заинтересоване стране имале прилику да у протекле две године на јавним расправама изнесу своје ставове о овим прописима, док је јавност имала прилику да то уради путем поште или електронским путем на адресу Министарства здравља.

Прим. др Зоран Панајотовић, помоћник министра у Сектору за инспекцијске послове, објаснио је да су питања здравствене исправност хране и воде регулисана Законом о безбедности хране и Законом санитарном надзору. У вези са тим је најавио доношење измена ових закона, којима ће комплетан надзор хране у промету прећи у надлежност Министарства здравља.

Мр сци. мед. др Дарко Лакетић је подржао предложене законе и похвалио залагање присутних представника Министарства здравља на њиховом доношењу.

Након расправе, Одбор јеу складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлога закона о јавном здрављу и Предлог закона о заштити становништва од заразних болести, који је поднела Влада, у начелу.

За известиоца Одбора на седници Народне скупштине одређена је проф. др Славица Ђукић Дејановић, председник Одбора.

Трећа тачка дневног реда – **Разно**

Поводом ове тачке дневног реда није било предлога и дискусије.

Седница је завршена у 10.00 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић